Geen antwoorde jare ná Boschkop-kleinhoewe-moordeFrancois Potgieter (links). Foto: Facebook. Twee gesinne soek steeds antwoorde nadat hul geliefdes onderskeidelik twee en vier jaar gelede tydens aanvalle op kleinhoewes in die Boschkop-omgewing, oos van Pretoria, vermoor is. Een gesin het ŉ pa, oupa en eggenoot, Francois Potgieter (59), op Saterdag 6 April 2013 tydens ŉ kleinhoewe-aanval verloor. Maroela Media het vroeër berig vyf gewapende mans het die gesin omstreeks 03:00 op hul hoewe in Mooiplaats oorval. Potgieter is tydens die aanval doodgeskiet en sy dogter, Jacolien Stapelberg (toe 30 jaar oud), en skoonseun, Ferdinand Stapelberg (toe 33 jaar oud), is in hul bene geskiet en gewond. Jacolien kon tydens die aanval daarin slaag om haar twee kindertjies na die badkamer te neem om hulle veilig te hou. Potgieter is in die bors geskiet toe hy sy vrou teen die aanvallers beskerm het. Hy is op die toneel dood. Die vyf mans het met sy selfoon gevlug. Die Boschkop-polisie het ŉ saak van moord aanhangig gemaak vir ondersoek. “Tot dusver is daar geen leidrade wat kan lei tot die inhegtenisneming van ŉ verdagte nie,” het kapt. Marissa van der Merwe, woordvoerder van die Boschkop-polisiestasie, aan Maroela Media gesê. “Die saak is tans hof toe gestuur met al die bewyse wat ingesamel is. Dit word by die hof gereeld met ander sake nagegaan om te kyk of dit met die profiel van ander misdadigers verbind kan word. Die ondersoek duur voort.” Jacolien het Vrydag aan Maroela Media gesê hulle het ŉ private speurder aangestel om ook die saak te ondersoek, maar dit het niks opgelewer nie. “Daar is nie woorde wat kan beskryf hoe ons voel met die wete dat sy moordenaars nog daar buite rondloop nie,” het sy gesê. Nadia Treeby en Gavin Wolfswinkel. Foto: Facebook. Die familie van Gavin Wolfswinkel (32) soek ook steeds antwoorde en het verlede week ŉ beloning uitgeloof vir inligting wat tot die inhegtenisneming en geslaagde vervolging van die moordenaars van Wolfswinkel en sy kollega kan lei. Dié beloning volg twee jaar nadat Wolfswinkel en Lucky Sithome (30), albei in die boubedryf, op 15 November 2015 koelbloedig op ŉ kleinhoewe in die Boschkop-omgewing vermoor is en niemand nog daarvoor aanspreeklik gehou word nie. Wolfswinkel en Sithome, wat in afsonderlike huise op die kleinhoewe gewoon het, is dié Sondag omstreeks 19:45 deur drie gewapende mans doodgeskiet. Die verdagtes het toegang tot die kleinhoewe gekry deur ŉ gat in die heining te knip. Die alarm het afgegaan en die twee slagoffers is deur die aanvallers verras en oorval toe hulle gaan ondersoek instel het. Wolfswinkel is in die kop geskiet en Sithome in die bors. Hulle is albei op die toneel dood. Die verdagtes het gevlug sonder om iets te buit. Wolfswinkel se verloofde, Nadia Treeby (nou 35), was tydens die voorval in die huis. Hulle sou 12 Desember 2015 getrou het. Lees meer hier. Chnay Coetzer (née Wolfswinkel) (38), Gavin se suster, het gesê daar gaan nie ŉ dag verby dat sy nie oor haar broer huil nie. “Die verlange en hartseer word mettertyd erger. Ek mis hom so ongelooflik baie en woorde kan nie beskryf hoe dit voel om iemand vir wie jy lief is op so ŉ wrede manier te verloor nie,” het sy gesê. “Die nagmerries is die ergste en dit hou nie op nie. Jy herleef daardie aand, daardie oproep, die gebeure, elke dag en aand oor en oor. My hart huil saam met elke liewe mens wat deur so iets moet gaan, dis ŉ moeilike pad!” Coetzer het Vrydag aan Maroela Media gesê hulle het sedert die beloning uitgeloof is verskeie oproepe ontvang en die leidrade word opgevolg. “Ons sal nie ophou soek totdat ons weet wat gebeur het nie. Ons sal baklei totdat geregtigheid geskied,” het sy gesê. Enigiemand met inligting wat die familie in hul ondersoek kan bystaan, word versoek om Coetzer by 079 522 1219 te bel. Alle inligting sal as hoogs vertroulik hanteer word en mense kan ook anoniem bly. Die familie het ook ŉ private speurder aangestel om met die ondersoek te help. Twee sake van moord word in verband met hierdie voorval deur die Boschkop-polisie ondersoek. Van der Merwe het gesê tot dusver was daar ook geen leidrade wat tot inhegtenisnemings kan lei nie en die ondersoek duur voort.